Írországhoz hasonlóan a nyelvhasználatot korlátozó szabály 1999-es eltörlése, és a telefonos szavazás 1998-as bevezetése óta eredményeik látványosan leromlottak. Hatvan részvételük alatt összesen tizenkilencszer zártak az első tízen kívül: 1999 óta tizenhét alkalommal, előtte negyven éven át mindössze kétszer. 2003-ban, majdnem ötven évnyi versenyzés után először végeztek az utolsó helyen, ráadásul nulla ponttal, majd 2008-ban ismét a táblázat legalján zártak. A rossz eredmények után 2009-ben a BBC felkérte Andrew Lloyd Webbert, hogy írja meg a versenydalt, és ekkor 2002 óta először sikerült az első tízben végezniük. A következő évben viszont ismét az utolsó helyen zártak. 2011-ben mindössze hét ponttal lemaradva az első tíz hely egyikéről végeztek a tizenegyedik helyen. A következő három évben azonban nem sikerült megismételni a sikert: a 25., 19., majd a 17. helyet érték el - annak ellenére, hogy 2014-ben a végső győzelemre is esélyesnek tartották őket. (Lásd: résztvevők) 2015-ben, illetve 2016-ban is a 24. helyen zártak, 2017-ben pedig a 15. helyet sikerült elérniük. 2018-ban a huszonnegyedik helyen végeztek, majd 2019-ben az utolsók lettek.